पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। हफ्ता वसूली के लिए मंगलवार रात दो बदमाशों ने ट्रांसपोर्टर का अपहरण कर लिया। बदमाश उससे 10 हजार रुपए मांग रहे थे। मौके पर पुलिस भी पहुंच गई और दोनों को पकड़ लिया। उनकी जमकर पिटाई कर दी। आरोपियों में से एक कांग्रेस नेता का भतीजा तो दूसरा प्रॉपर्टी ब्रोकर है।
मामला विजयनगर थाना क्षेत्र का है। बर्फानीधाम के भूसा मंडी में यूसुफ पिता इस्माइल पटेल निवासी छोटी खजरानी का फास्ट ट्रैक ट्रांसपोर्ट कार्गो है। रात करीब 10.30 बजे सफेद स्कॉर्पियो (एमपी 09 सीजी 5128) से दो-तीन बदमाश यूसुफ के ऑफिस पहुंचे। उन्होंने उससे 10 हजार रुपए की मांग की। नहीं देने पर स्कॉर्पियों में बैठे बदमाश गोलू उर्फ मुकेश पिता देवीसिंह सेंगर निवासी कारसदेव नगर व धर्मेंद्र पिता अमृतचंद दोहरे निवासी सोलंकी नगर ने मारपीट शुरू कर दी। वे यूसुफ को स्कॉर्पियों में डालकर ले जाने की कोशिश करने लगे। इसी बीच ट्रांसपोर्ट कर्मचारियों ने पुलिस को सूचना दे दी। मौके पर पीसीआर वैन आ गई। शराब के नशे में धुत बदमाश पुलिसवालों से उलझने लगे। पुलिस ने उनकी पिटाई कर दी और गाड़ी सहित थाने ले गए।
शाम को भी अगवा किया था, चेतावनी देकर छोड़ा था
बदमाशों का क्षेत्र में आतंक है। आरोपी गोलू कांग्रेस नेता मोहन सेंगर का भतीजा है दूसरा आरोपी धर्मेंद्र प्रॉपर्टी ब्रोकर है। ट्रांसपोर्ट मैनेजर अजित झा के मुताबिक आरोपी शाम पांच बजे भी ऑफिस आए थे। उन्होंने यूसुफ से कहा धंधा करना है तो 10 हजार रुपए देने पड़ेंगे। इनकार करने पर आरोपी उसे गाड़ी में डालकर खजराना चौराहा की तरफ ले गए थे। रास्ते में शराब की बोतल ली, उसके पैसे भी मैंने ही दिए। पुत्र समीर व कर्मचारी उदयसिंह और अमित ने पीछा भी किया था। आधे घंटे बाद उन्हें यह धमकी देते हुए छोड़ दिया था कि रात को रुपए तैयार रखना। बदमाशों ने चार दिन बाद हत्या करने की धमकी भी दी। दोनों रात को फिर आ गए और बाहर खड़ी लोडिंग गाड़ी (एमपी09-जीई-9112) के कांच फोड़ दिए। मैनेजर के मुताबिक आरोपी आए दिन रुपए लेकर जाते थे।
पुलिस वाले सोते रहे, आरोपी थाने से निकल गया
आरोपी गोलू सेंगर बुधवार सुबह थाने से गायब हो गया। पुलिस ने दबाव बनाया तो करीब पांच घंटे बाद साथियों के साथ वापस थाने पहुंचा। खास बात यह कि जांच अफसर ने मामला दबा दिया। दरअसल, एएसआई के.एन. शर्मा मामले की जांच कर रहे थे। उन्होंने गोलू को लॉकअप में नहीं डाला। रातभर गोलू थाने में पुलिसकर्मियों के पास ही बैठा रहा। सुबह करीब छह बजे वह थाने से गायब हो गया। पूछताछ में उसने बताया कि मुझे घबराहट होने लगी थी। पुलिसवाले खर्राटे भरते हुए सो रहे थे। मैं थाने से बाहर निकला और एक बाइक सवार से लिफ्ट लेकर घर पहुंचा। वहां से निजी अस्पताल गया। इलाज करवाने के बाद एक बजे थाने लौट आया। वहीं, एएसआई का कहना है मैं गोलू की गिरफ्तारी के दस्तावेज तैयार कर रहा था, तभी मौका देखकर वह भाग गया लेकिन पुलिस ने कुछ दूर ही पकड़ लिया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn